RÅDETS AFGØRELSE af 25. juni 1996 om iværksættelse af et EF-handlingsprogram til forbedring af den europæiske industris konkurrenceevne (96/413/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130, stk. 3,

under henvisning til forslag fra Kommissionen,

under henvisning til udtalelse fra Europa-Parlamentet (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3), og

ud fra følgende betragtninger:

(1) Stats- og regeringscheferne, forsamlet i Det Europæiske Råd den 10. og 11. december 1993 i Bruxelles, vedtog hvidbogen om konkurrenceevne, vækst, beskæftigelse som reference for Den Europæiske Unions og dens medlemsstaters indsats til støtte for en industriel udvikling, der er baseret på global konkurrenceevne som vækst- og beskæftigelsesfaktor;

(2) Rådet vedtog den 22. april 1994 konklusioner om forbedring af den europæiske industris konkurrenceevne på basis af ovennævnte hvidbog;

(3) Rådet vedtog på grundlag af en meddelelse fra Kommissionen fra september 1994 resolutionen af 21. november 1994 (4) om styrkelse af fællesskabsindustriens konkurrenceevne og understregede især, at en konkurrencedygtig og nytænkende industri er grundlaget for økonomisk vækst og for øget beskæftigelse; rammebetingelserne for konkurrenceevne og konkurrence skal forbedres, for at Den Europæiske Union kan opretholde et attraktivt erhvervsliv og derigennem skabe nye virksomheder og stillinger;

(4) Rådet vedtog den 10. oktober 1994 en resolution om støtte til Kommissionens integrerede program til fordel for små og mellemstore virksomheder og håndværksfagene;

(5) Det Europæiske Råd i Cannes den 26. og 27. juni 1995 modtog med stor interesse rapporten fra Den Rådgivende Gruppe vedrørende Konkurrenceevne (Ciampi-Gruppen);

(6) Europa-Parlamentet vedtog den 29. juni 1995 en beslutning om Kommissionens meddelelse om en politik til forbedring af industriens konkurrenceevne i Den Europæiske Union;

(7) industriproduktionen og tjenesteydelserne supplerer mere og mere hinanden, og følgelig er en konkurrencedygtig industrisektor altafgørende, for at mulighederne for jobskabelse i servicesektoren kan udnyttes fuldt ud;

(8) det indre marked for energi og telekommunikation skal virkeliggøres med henblik på en hurtig styrkelse af konkurrenceevnen i denne sektor og i industrien generelt;

(9) der er en sammenhæng mellem økonomisk og social samhørighed og den europæiske industris konkurrenceevne forstået på den måde, at en konkurrencedygtig europæisk industri kan bidrage til samhørighed, og samhørigheden kan give industrien fordelen ved et langt større kommercielt og geografisk grundlag;

(10) det er først og fremmest virksomhedernes opgave at sikre og forbedre industriens konkurrenceevne, og det påhviler Fællesskabet og medlemsstaterne at sikre, at de nødvendige betingelser er til stede; det er særlig vigtigt, at Fællesskabet og medlemsstaterne inden for deres respektive kompetenceområde vedtager foranstaltninger med henblik herpå;

(11) de stadig hurtigere tekniske fremskridt, markedernes øgede internationalisering, den stigende internationale konkurrence og miljøbeskyttelsens stadig større betydning kræver, at alle med ansvar inden for det økonomiske, politiske og samfundsmæssige område bestræber sig endnu mere på at fremme de nødvendige strukturelle tilpasninger, navnlig for at sikre en bæredygtig udvikling og skabe ny beskæftigelse;

(12) en optimal hensyntagen til markedets behov i forskningspolitikken og ved gennemførelsen af informationssamfundet vil få afgørende indflydelse på alle Unionens aktiviteter på industriområdet;

(13) det er nødvendigt at undgå konkurrenceforvridning og at fremme åbning af markederne både i og uden for Fællesskabet;

(14) udviklingen af de menneskelige ressourcer, især gennem erhvervsuddannelse, er et afgørende element i den nødvendige strukturtilpasning med henblik på at forbedre industriens konkurrenceevne;

(15) der er nødvendigt at afklare retsgrundlagene for de aktioner, der iværksættes i industrien med henblik på gennemførelsen af den initiativer, der er omhandlet i meddelelsen om en politik til forbedring af industriens konkurrenceevne i Den Europæiske Union;

(16) den strategiske rolle, som investeringerne spiller ved styrkelsen af det industrielle samarbejde, er takket være sin multiplikatorvirkning et yderst vigtigt instrument med henblik på den socioøkonomiske udvikling of den indbyrdes tilnærmelse mellem nationerne -

TRUFFET FØLGENDE AFGØRELSE:

Artikel 1

Retningslinjerne i handlingsprogrammet i bilaget vedtages hermed med det sigte at forbedre den europæiske industris konkurrenceevne, der skal danne grundlaget for økonomisk vækst og jobskabelse og bidrage til den økonomiske og sociale samhørighed, med følgende målsætninger:

a) modernisere de offentlige myndigheders industrielle rolle, især for at befri virksomhederne (navnlig små og mellemstore virksomheder) for alle overflødige juridiske og administrative begrænsninger

b) sikre, at der ikke sker konkurrenceforvridning hverken i eller uden for Fællesskabet

c) udbygge det industrielle samarbejde

d) fremme immaterielle konkurrenceevnefaktorer.

Artikel 2

Kommissionen forelægger hvert år Europa-Parlamentet, Rådet, Det Økonomiske og Sociale Udvalg og Regionsudvalget en rapport om vurdering af de opnåede resultater, eventuelt ledsaget af passende forslag.

Udfærdiget i Luxembourg, den 25. juni 1996.

På Rådets vegne

M. PINTO

Formand

(1) EFT nr. C 308 af 20. 11. 1995, s. 470.

(2) EFT nr. C 39 af 12. 2. 1996, s. 1.

(3) EFT nr. C 100 af 2. 4. 1996, s. 14.

(4) EFT nr. C 343 af 6. 12. 1994, s. 1.

BILAG

HANDLINGSPROGRAM TIL FORBEDRING AF INDUSTRIENS KONKURRENCEEVNE I DEN EUROPÆISKE UNION

Hovedretningslinjer

1. Konkretisering af de initiativer, der var omhandlet i meddelelsen om en politik til forbedring af industriens konkurrenceevne i Den Europæiske Union:

- immaterielle investeringer

- industrielt samarbejde

- konkurrencens industrielle aspekter

- modernisering af de offentlige myndigheders rolle i industrispørgsmål.

2. Lancering af »learning society«, navnlig ved fremme af efter- og videreuddannelse.

3. Udvikling af det industrielle samarbejde under hensyn til den særlige situation i

- landene i Central- og Østeuropa, de baltiske lande og SNG-landene

- Middelhavslandene og de latinamerikanske lande

- de asiatiske lande

- AVS-landene og landene i det sydlige Afrika.

4. Intensivering og uddybning af forbindelserne mellem Den Europæiske Union og USA, navnlig ved at støtte den transatlantiske dialog mellem virksomheder.

5. Etablering, i samarbejde med udvalget med ansvar for handelspolitik, de nationale administrationer og industrien, af en database om de hindringer, europæiske virksomheder støder på i tredjelande, marked for marked.

6. Undersøgelse af spørgsmålet om udflytning af industrivirksomheder og tjenester samt aflæggelse af rapport for generaldirektørerne vedrørende industrispørgsmål.

7. Forbedring af det indre markeds funktion, især med henblik på at fremskynde standardiseringsprocessen og øge indsatsen for at samordne de nationale initiativer til støtte for virksomheder, der står over for handelshindringer i Den Europæiske Union.

8. Undersøgelse og nyttiggørelse af komplementariteten mellem industriaktiviteter og de tjenester, der er knyttet hertil.

9. Årsrapport om udviklingen i den europæiske industris konkurrenceevne - navnlig på basis af oplysninger indhentet til »Panorama of EU-Industry«.

10. Regelmæssig aflæggelse af rapport til generaldirektørerne vedrørende industrispørgsmål om forløbet af dette handlingsprogram samt om eventuelle tilpasninger af handlingsprogrammet for de følgende år.